Kim Andersen (V), 2012-04-19:
Jeg skal starte med at gøre en skade god.
Jeg havde lovet min kollega, hr. Brian Mikkelsen fra De Konservative, at hilse fra ham og sige, at De Konservative havde samme indstilling til L 124, altså det lovforslag om de maritime uddannelser, som vi behandlede for nogle timer siden.
Det glemte jeg at få sagt.
Nu har jeg sagt det, og mens jeg husker det, skal jeg også sige, at jeg skal hilse fra hr. Brian Mikkelsen en gang til og sige, at det, jeg siger nu, mener han også eller har i hvert fald samme indstilling til det.
Så langt, så godt.
Nu drejer det sig så om L 126, ændring af lov om Vækstfonden.
Det er et udmærket lovforslag, som vi støtter.
Det er en opfølgning på den så kaldte udviklingspakke – jeg tror, at det er det, ministeren ynder at kalde pakken, hvorimod andre kalder den for bankpakke V, men lad det nu være – den aftale, der blev indgået i starten af marts mellem forligspartierne bag Finansiel Stabilitet.
Det er en udløber af det.
Vækstfonden har til formål at understøtte små og mellemstore virksomheder i form af lån inden for en ramme på 500 mio. kr., og man forventer i lovforslaget, at det kan dække behovet på det her område 2-3 år frem.
Vækstfonden er også en udløber af diverse bankpakker, og Venstre er en del af forligskredsen, og vi har stået bag disse initiativer.
Vi har haft det ønske fra vores side at reagere hurtigt og effektivt på de udfordringer, vi har været stillet over for som følge af den finansielle krise og det, som det har påført den finansielle sektor af udfordringer og dermed jo også mere bredt erhvervslivet.
For at kunne få lån i Vækstfonden, skal der opfyldes nogle krav.
Virksomhederne skal have optaget lån fra finansielle institutter eller andre finansieringskilder på minimum samme beløb, og det er yderst fornuftigt.
Det er vigtigt, at vi har øje for de små og mellemstore virksomheder.
De er grundstammen i dansk erhvervsliv, og det er noget af det, som gør os mindre sårbare over for konjunkturskift og internationale kriser, at vi har så mange forskellige små og mellemstore virksomheder i så mange forskellige brancher.
Det er der i virkeligheden ikke så mange lande, der har, og det er i sig selv en vældig styrke, og det skal vi være bevidste om, og derfor skal vi naturligvis også være parate til at træde til med en hjælpende hånd, når der er brug for det som følge af kriser som den finansielle internationale krise, vi oplever nu.
Det her vil også være med til at undgå, at nogle brancher oplever det, som vi kalder for en kreditklemme, altså at de har vanskeligt ved at få lånefinansierede udvidelser eller investeringer i nye produkter eller markeder, fordi pengeinstitutterne skal have slanket deres balance, eller fordi de har for store udlån til en bestemt branche.
Derfor kan det enkelte engagement med den enkelte virksomhed jo være ganske fornuftigt og ganske sundt, men man kommer altså i en klemme på grund af nogle strukturelle forhold, på grund af finanskrisen og nogle normtal, man ønsker at følge i forhold til långivning inden for bestemte brancher.
Det her er med til at bløde op på det.
Det støtter vi, og det gør De Konservative altså også.
Så har jeg blot lige et spørgsmål, som jeg har fået her til frokost af vores gode kollega på Færøerne, hr. Edmund Joensen.
Jeg har nemlig lovet at få ministeren til at sige, at den her lov også gælder for Færøerne og for færøske virksomheder.
Det håber jeg meget at ministeren vil være i stand til at bekræfte her fra talerstolen i dag.
Med disse ord er vi parate til at støtte forslaget.